Республика Адыгея - КъумпIыл Мурат Адыгэ Республикэм ипэщагъэхэм аIукIагъ\nАдыгэ Республикэм и ЛIышъхьэ ипшъэрылъхэр пIэлъэ гъэнэфагъэкIэ зыгъэцэкIэрэ КъумпIыл Мурат кIэщакIо зэрэфэхъугъэм тетэу республикэм ипрезидентыгъэхэу Джарымэ Аслъан, Шъэумэн Хьазрэт, ТхьакIущынэ Аслъан Адыгеим и Правительствэ зычIэт унэм щаIукIагъ.\nРеспубликэм и ЛIышъхьэ ипшъэрылъхэр пIэлъэ гъэнэфагъэкIэ зыгъэцэкIэрэ КъумпIыл Мурат зэрэхигъэунэфыкIыгъэмкIэ, ахэр зэп зэрэзэIукIэхэрэр, ащ къегъэлъагъо пащэхэм зэIэпахызэ, политикэ курс тэрэз республикэм зэрэщыпхыращырэр, джырэ хэбзэ Iэшъхьэтетхэр нахьыжъхэм яушъый Iушхэм зэракIэдэIукIыхэрэр, республикэр зыпкъ итэу хэхъоныгъэм игъогу пытэу зэрэрыкIорэр.\n«Адыгеим шъо бэ фэшъушIагъэр, Урысые Федерацием исубъект ар хъунымкIэ Iофышхо зэшIошъухыгъ. Республикэм къырыкIощтым непи шъузэригъэгумэкIырэм, шъуиопыткIэ шъуадэгощэным шъузэрэфэхьазырым апае «тхьашъуегъэпсэу» шъосэIо. Тэ тигуапэу шъуиопыт тиIофшIэн щыдгъэфедэщт», — къыIуагъ КъумпIыл Мурат. ЗэIукIэгъум хэлэжьагъэхэр социальнэ-экономикэ Iофыгъохэм, республикэм хэхъоныгъэ ышIынымкIэ амалэу щыIэхэм атегущыIагъэх. ЦIыфхэм ящыIэкIэ-псэукIэ зыкъегъэIэтыгъэным фэIорышIэщт лъэныкъохэм алъыIэсыгъэх. Анахьэу анаIэ зытырагъэтыгъэр социальнэ инициативэхэм мэхьанэшхо зэряIэр, экономикэм иотраслэхэм хэхъоныгъэ зэрашIыщт инновационнэ амалхэр къыхэхыгъэнхэр, республикэм инвестициехэр къыхягъэлъхьэгъэнхэ зэрэфаер ары.\nШIушIэным епхыгъэ проектхэм, Урысыем ишъолъырхэм нахьыбэу зэдэлэжьэныгъэ адыряIэным, сатыумкIэ зэпхыныгъэхэм зягъэушъомбгъугъэным, зэгъунэгъушIу зэфыщытыкIэхэр гъэпытэгъэнхэм япхыгъэ Iофыгъохэми атегущыIагъэх.\nДжарымэ Аслъан, Шъэумэн Хьазрэт, ТхьакIущынэ Аслъан зэрэхагъэунэфыкIыгъэмкIэ, республикэм хэхъоныгъэ ышIыным пае стратегие тэрэз, кадрэ политикэ дэгъу щыIэнхэ, обществэр зэкъогъэуцогъэн, лъэпкъ зэгурыIоныгъэмрэ мамырныгъэмрэ гъэпытэгъэнхэ фае. Джащыгъур ары республикэм социальнэ-экономикэ хэхъоныгъэ ин зишIыщтыр, Адыгеим ихэбзэ Iэшъхьэтетхэм ар япшъэрылъ шъхьаIэу щыт.\nДжарымэ Аслъан республикэр ылъэ зыщытеуцогъэ апэрэ илъэсхэм мэхьанэшхо зиIэгъэ лъэбэкъоу ашIыгъэхэм къатегущыIагъ. А лъэхъаным политикэ гъэпсын Iофхэр ары анахьэу анаIэ зытырагъэтыщтыгъэхэр. Ащ ыуж къикIыгъэхэм республикэм хэхъоныгъэ зэришIыщт программэхэу агъэнэфагъэхэр пхыращынхэр япшъэрылъыгъ. 2002-рэ илъэсым къыщегъэжьагъэу 2007-рэ илъэсым нэс Адыгэ Республикэм пэщэныгъэ дызезыхьэгъэ Шъэумэн\nХьазрэт мыщкIэ Iофышхо зэшIуихыгъ. Джы къызнэсыгъэми Шъэумэн Хьазрэт ишIушIэ IэпыIэгъу бэмэ агу къэкIыжьы, пащэм ишIуагъэкIэ социальнэ Iофыгъо заулэ зэшIохыгъэ хъугъагъэ.\nТхьакIущынэ Аслъан илъэси 10 республикэм пэщэныгъэ зыщыдызэрихьэгъэ лъэхъанми гъэхъагъэ хэлъэу проектыбэ щыIэныгъэм щыпхыращыгъ. А уахътэм къыкIоцI лъэныкъо зэфэшъхьафхэм IофшIэнымкIэ опыт шIукIае щыряIэ хъугъагъэ. Адыгеир зыпкъ итэу хэхъоныгъэ зышIырэ шъолъырэу хъугъэ, федеральнэ гупчэм мызэу, мытIоу ащ осэшхо къыфишIыгъ. Анахь шъхьаIэр республикэм тапэкIэ хэхъоныгъэ ышIынымкIэ лъэпсэшIу зэрэзэхащагъэр ары.\nКъумпIыл Мурат зэрэхигъэунэфыкIыгъэмкIэ, гъэхъагъэу республикэм иIэхэр къэухъумэгъэнхэм пае непэ афэлъэкIыщтыр зэкIэ ашIэным мэхьанэшхо иI. Адыгэ Республикэм и ЛIышъхьэ ипшъэрылъхэр пIэлъэ гъэнэфагъэкIэ зыгъэцакIэрэм республикэм ипэщагъэхэм къафиIотагъ непэ пшъэрылъ шъхьаIэу щытхэм, цIыфхэм ящыIэкIэ-псэукIэ зыкъегъэIэтыгъэным тегъэпсыхьэгъэ проектхэр зэрагъэцакIэхэрэм афэгъэхьыгъэу.\nШъугу къэтэгъэкIыжьы мы илъэсым имэлылъфэгъу КъумпIыл Мурат Адыгэ Республикэм ипрезидентыгъэхэу Джарымэ Аслъанрэ ТхьакIущынэ Аслъанрэ зэраIукIэгъагъэр. Джащыгъум ахэр социальнэ-экономикэ Iофыгъохэм, республикэм хэхъоныгъэ ышIынымкIэ амалэу щыIэхэм атегущыIэгъагъэх.\n05.04.2018 Адыгеим и ЛIышъхьэ Урысые Федерацием и Къэралыгъо Совет изэхэсыгъо хэлэжьагъ